S-2943/2021

Mál þetta, sem dómtekið var í dag, er höfðað með ákæru, útgefinni af lögreglustjóranum á höfuðborgarsvæðinu 1. júní 2021, á hendur D-x-x L-x-x, kt. [...], [...], [...], fyrir eftirfarandi hegningar- og sérrefsilagabrot:

I.

Fíkniefnalagabrot með því að hafa þann 21. maí 2018, haft í vörslum sínum í sölu- og dreifingarskyni, samtals 128,85 grömm af maríhúana og 7,37 grömm af amfetamíni. Lögreglan hafði afskipti af ákærða hvar hann ók um Snorrabraut við Grettisgötu en í kjölfarið var framkvæmd leit á ákærða sem og í bifreið hans og á dvalarstað hans að [...]í Hafnarfirði. Einnig voru haldlagðir símar, vog, smellulásapokar (söluumbúðir), óþekkt efni, hnífar auk fjármuna sem nánar er getið í ákærukafla II.

Telst þetta varða við 2. gr., sbr. 5. og 6. gr. laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 1. mgr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 808/2018.

I I.

Peningaþvætti með því að hafa um nokkurt skeið fram til 21. maí 2018 tekið við, aflað sér og/eða umbreytt ávinningi með sölu- og dreifingu ótiltekins magns fíkniefna og eftir atvikum með öðrum ólögmætum og refsiverðum hætti, samtals fjárhæð kr. 44.500. Lögregla lagði hald á framangreinda fjármuni við leit hjá ákærðu þann 21. maí 2018, sbr. ákærukafla I.

Telst þetta varða við 1. mgr., sbr. 2. mgr. 264. gr. almennra hegningarlaga nr. 19/1940, sbr. 5. gr. laga um ávana- og fíkniefni nr. 65/1974.

Þess er krafist að ákærði verði dæmdur til refsingar og til greiðslu alls sakarkostnaðar. Þá er krafist upptöku á 128,85 grömmum af maríhúana, 7,37 grömm af amfetamíni, 24 stykkjum af óþekktu efni, vog, smellulásapokum (söluumbúðum), hnífum og símtækjum, sbr. munaskrá nr. 129847 og 129846, auk þess sem krafist er upptöku til ríkissjóðs á kr. 44.500 auk vaxta en allt framangreint var haldlagt við leit lögreglu hjá hinum ákærðu líkt og að ofan er rakið, skv. 6. og 7. mgr. 5. gr. laga nr. 65/1974, sbr. 2. mgr. 14. gr. reglugerðar nr. 233/2001 með síðar breytingum og 69. gr., 69. gr. a., 69. gr. b., 69. gr. c., 69. gr. d. almennra hegningarlaga nr. 19/1940.

Við fyrirtöku málsins í dag óskaði sækjandi eftir því að magn fíkniefna í ákærulið I. í ákæru yrði leiðrétt með hliðsjón af fyrirliggjandi efnaskýrslu lögreglunnar. Í ákæru sé ranglega tilgreint að ákærði hafi haft í vörslum sínum í sölu- og dreifingarskyni 7,37 grömm af amfetamíni. Hið rétta sé að magnið hafi verið 0,95 grömm. Í sömu fyrirtöku óskaði ákæruvaldið eftir því að ákærunni yrði breytt í samræmi við framangreint.

Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu þegar sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga. Verjandi ákærða krefst vægustu refsingar sem lög leyfa og hæfilegrar þóknunar sér til handa.

Ákærði hefur skýlaust játað brot sín. Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru.

Ákærði er fæddur í [...]. Samkvæmt framlögðu sakavottorði, dagsettu 25. maí 2021, hefur ákærði ekki áður gerst brotlegur við lög og verður það metið honum til refsimildunar, sbr. 5. tölul. 1. mgr. 70. gr. almennra hegningarlaga. Þá er einnig litið til þess hve langt er liðið síðan umrædd brot voru framin og verður ákærða ekki kennt um þann drátt á meðferð málsins. Til refsiþyngingar er litið til þess að ákærði var með talsvert magn fíkniefna í sinni vörslu í sölu- og dreifingarskyni.

Með hliðsjón af framangreindu, sakarefni málsins og að því virtu að ákærði hefur gengist greiðlega við broti sínu þykir refsing ákærða hæfilega ákveðin fangelsi í 30 daga, en fresta skal fullnustu refsingarinnar og falli hún niður að liðnum tveimur árum frá uppkvaðningu dóms þessa haldi ákærði almennt skilorð 57. gr. laga nr. 19/1940, sbr. 4. gr. laga nr. 22/1955.

Með vísan til lagaákvæða í ákæru eru gerð upptæk til ríkissjóðs 128,85 grömm af maríhúana, 0,95 grömm af amfetamíni, 24 stykki af óþekktu efni, vog, smellulásapokar(söluumbúðir), hnífar og símtæki, sbr. munaskrár lögreglu nr. 129847 og 129846 og 44.500 krónur í reiðufé auk vaxta, sem lögregla lagði hald á við rannsókn málsins.

Ákærði greiði málsvarnarþóknun skipaðs verjanda síns, G-kk-ef S-x-x R-kk-ef lögmanns, 94.240 krónur, að meðtöldum virðisaukaskatti, og 88.040 krónur í annan sakarkostnað.

Af hálfu ákæruvaldsins flutti málið K-kk-nf Ó-kk-nf aðstoðarsaksóknari.

S-kk-nf G-kk-nf, aðstoðarmaður dómara, kveður upp dóminn.

D Ó M S O R Ð:

Ákærði, D-x-x L-x-x, sæti fangelsi í 30 daga en fresta skal fullnustu refsingarinnar og falli hún niður að liðnum tveimur árum frá uppkvaðningu dóms þessa, haldi ákærði almennt skilorð 57. gr. laga nr. 19/1940, sbr. 4. gr. laga nr. 22/1955.

Upptæk eru gerð til ríkissjóðs 128,85 grömm af maríhúana, 0,95 grömm af amfetamíni, 24 stykki af óþekktu efni, vog, smellulásapokar (söluumbúðir), hnífar og símtæki, allt samkvæmt munaskrám lögreglu nr. 129847 og 129846 og 44.500 krónur í reiðufé, auk vaxta, sem lögregla lagði hald á við rannsókn málsins.

Á kærði greiði málsvarnarþóknun skipaðs verjanda síns, G-kk-ef S-x-x R-kk-ef lögmanns, 94.240 krónur og 88.040 krónur í annan sakarkostnað.

S-kk-nf G-kk-nf